หุ้นปิดลบ 4.32 จุด ราคาน้ำมันร่วง-กำไรบจ.แย่
หุ้นไทย วันที่ 8 ส.ค.62 ดัชนีปิดตลาดที่ 1,665.12 จุด ลดลง 4.32 จุด (-0.26%) มูลค่าการซื้อขาย 62,650.12 ล้านบาท
8 ส.ค. 2562

หุ้นไทย วันที่ 8 ส.ค.62 ดัชนีปิดตลาดที่ 1,665.12 จุด ลดลง 4.32 จุด (-0.26%) มูลค่าการซื้อขาย 62,650.12 ล้านบาท
นายณัฐพล คำถาเครือ ผู้อำนวยการฝ่ายวิเคราะห์หลักทรัพย์ บล.หยวนต้า (ประเทศไทย) กล่าวว่า ดัชนีหุ้นไทยแกว่งตัวในกรอบแคบคล้ายตลาดหุ้นภูมิภาคเอเชียที่เคลื่อนไหวบวก-ลบไม่มาก หลังจากคณะกรรมการนโยบายการเงิน (กนง.) ปรับลดอัตราดอกเบี้ยนโยบาย ซึ่งตลาดฯกลับมาอยู่ในช่วงรอความคืบหน้าจากหลายปัจจัย
ทั้งการทยอยประกาศผลประกอบการของบริษัทจดทะเบียนงวดไตรมาส 2/62 มาตรการกระตุ้นเศรษฐกิจ รวมถึงติดตามสงครามการค้าจากกรณีที่สหรัฐฯ ขู่เรียกเก็บภาษีนำเข้าสินค้าจากจีนในวันที่ 1 ก.ย.62 นี้ อีก 10% นอกจากนี้ ยังต้องติดตามทิศทางค่าเงินหยวน และดัชนีค่าเงินดอลลลาร์สหรัฐฯ ( Dollar Index) รวมถึงราคาทองคำด้วย
อย่างไรก็ดี หุ้นกลุ่มพลังงานปรับตัวลงถือเป็นการพักฐานหลังราคาน้ำมันปรับตัวลงและผลประกอบการของบริษัทจดทะเบียนกลุ่มปิโตรเคมีงวดไตรมาส 2/62 ออกมาไม่ดีทำให้เงินไหลออกไปลงทุนในหุ้นกลุ่มค้าปลีกและกลุ่มท่องเที่ยว เพื่อเตรียมรับมาตรการกระตุ้นเศรษฐกิจที่คาดว่าจะออกมาในวันที่ 19 ส.ค.นี้ คาดว่าจะเริ่มจากการกระตุ้นการบริโภคและการท่องเที่ยวก่อน ทำให้หุ้นในกลุ่มค้าปลีกปรับตัวขึ้น และกลุ่มท่องเที่ยวฟื้นตัว รวมถึงกลุ่มขนส่งก็เริ่มกลับมา
แนวโน้มการลงทุนในวันพรุ่งนี้ (9 ส.ค.) นายณัฐพล กล่าวว่า ตลาดฯคงจะยังแกว่งแคบ พร้อมให้แนวรับ 1,660 จุด ส่วนแนวต้าน 1,675-1,680 จุด
5 หลักทรัพย์ที่มีมูลค่าการซื้อขายสูงสุด
PTT มูลค่าการซื้อขาย 3,960.70 ล้านบาท ปิดที่ 44.25 บาท ลดลง 0.75 บาท
KBANK มูลค่าการซื้อขาย 2,487.52 ล้านบาท ปิดที่ 165.50 บาท ลดลง 2.00 บาท
PTTGC มูลค่าการซื้อขาย 2,409.23 ล้านบาท ปิดที่ 53.50 บาท ลดลง 1.75 บาท
CPALL มูลค่าการซื้อขาย 2,320.57 ล้านบาท ปิดที่ 87.50 บาท เพิ่มขึ้น 1.50 บาท
PTTEP มูลค่าการซื้อขาย 2,275.74 ล้านบาท ปิดที่ 126.00 บาท ลดลง 2.50 บาท